
1.  O STRATEGIE ENERGETICĂ PENTRU EUROPA

Provocările din domeniul energiei impun o acţiune europeană concertată. Uniunea Europeană este un factor important în asigurarea unei energii durabile, competitive şi sigure pentru cetăţenii europeni. Preşedintele Comisiei Europene sublinia faptul că o abordare comună va permite Europei să joace un rol important în acţiunea de găsire a soluţiilor energetice.

Desăvârşirea pieţei interne, lupta împotriva schimbărilor climatice şi securitatea în aprovizionarea energetică reprezintă provocări comune care impun soluţii comune, astfel încât este necesară “elaborarea unei noi politici energetice europene”, aşa după cum sublinia Comisarul european pentru energie.

Cartea Verde “O strategie europeană pentru o energie sigură, competitivă şi durabilă”
 explică felul în care o politică energetică la nivel european poate permite atingerea celor trei obiective principale ale oricărei politici energetice: dezvoltarea durabilă, competitivitatea şi securitatea în aprovizionare.

Elaborarea unei politici energetice europene reprezintă o provocare pe termen lung. Comisia Europeană propune ca procesul de elaborare să se bazeze pe o analiză strategică a politicii energetice a UE, analiză periodică ale cărei rezultate să fie prezentate Consiliului UE şi Parlamentului European şi care să se refere la ansamblul problemelor energetice cu caracter strategic. Analiza va reprezenta atât un bilanţ, cât şi un plan de acţiune, permiţând urmărirea progreselor realizate şi identificarea noilor provocări şi a abordărilor în privinţa răspunsurilor legate de politica energetică.

Perspectivele energetice grupează prevederi referitoare la situaţia energetică viitoare, în special în termeni de cerere de energie, de securitate a aprovizionării, de utilizare combinată a surselor de energie.

În anul 2006, Comisia Europeană a publicat raportul “Energie. Tehnologie şi politică în domeniul climatic: perspective mondiale”. În raport sunt comparate două scenarii diferite: unul de referinţă (“cu parametri constanţi”) şi unul de reducere a compuşilor carbonului pentru a demonstra impactul pe care îl pot avea politicile legate de schimbările climatice.

Dintre ipotezele scenariului de referinţă, pot fi menţionate:

· tendinţele economice actuale, schimbările tehnologice şi structurale ale economiei mondiale continuă pe aceeaşi linie, fără ingerinţe majore ale factorilor de decizie politică;

· obiectivele politice specifice ale politicii energetice şi de mediu şi măsurile puse în aplicare după anul 2000 nu sunt luate în consideraţie – de exemplu, obiectivele de reducere a CO2,  din Protocolul de la Kyoto, eliminarea progresivă a energiei nucleare în anumite ţări şi obiectivele de creştere a utilizării energiei refolosibile;

· situaţia sistemului energetic mondial în anul 2030, care rezultă din scenariul de referinţă, este utilizată ca reper pentru evaluarea soluţiilor alternative, în special în ceea ce priveşte resursele, tehnologiile şi politica de mediu. 

Raportul prevede creşterea cererii energetice mondiale cu aproximativ 1,9% pe an, în perioada 2000-2030. Această cifră se bazează pe ipotezele privind creşterea economică şi evoluţiile demografice.

Ţările industrializate vor cunoaşte o încetinire a ritmului cererii energetice, dar ţările în curs de dezvoltare vor înregistra o creştere rapidă a cererii până în anul 2030. Se prevede ca peste jumătate din cererea energetică mondială să provină din aceste ţări.

Raportul prevede şi faptul că va continua prevalenţa combustibililor fosili, aceştia asigurând circa 90% din aprovizionarea energetică până în anul 2030. Petrolul va continua să asigure 34% din cerere, urmat de cărbune (28%) şi de gaze naturale (25%).

În UE, gazele naturale vor ocupa locul secund (după petrol), în timp ce energia nucleară şi cea neconvenţională vor reprezenta 20% din aprovizionare.

Scenariul de reducere a compuşilor de carbon cu efecte poluante prevede evaluarea de impact a politicilor de reducere globală a emisiilor de gaze cu efect de seră, luarea în considerare a angajamentelor diferitelor regiuni pentru reducerea emisiilor de CO2,  pe termen mediu, şi a accentuării rolului politicilor referitoare la managementul problemelor climatice după anul 2010, punerea în aplicare a politicilor de dezvoltare durabilă într-o serie de sectoare economice ale Uniunii extinse faţă de alte ţări, în termeni de politici referitoare la schimbările climatice.

În domeniul energiilor neconvenţionale este de aşteptat ca energia eoliană şi cea solară să-şi sporească de şapte ori contribuţia. În aceste condiţii, emisiile globale de CO2  vor scădea cu 21% faţă de scenariul de referinţă.

Nivelul emisiilor în Europa va fi cu circa 15% mai mic faţă de nivelul din 1990. Schimbările în combinaţia la nivel global a diferitelor surse  de energie vor fi în acord cu orientările la nivel mondial în acest sens.

Noua strategie europeană pentru o energie sigură, competitivă şi durabilă ţine cont de:

· sporirea dependenţei energetice de importuri;

· concentrarea rezervelor energetice sunt concentrate în anumite ţări;

· cererea mondială de energie este în continuă creştere;
· creşterea preţului petrolului şi gazelor;

· încălzirea globală;

· Europa nu a dezvoltat încă o piaţă internă a energiei pe deplin concurenţială.
Cu mai mult de 450 milioane de consumatori, UE reprezintă a doua piaţă energetică din lume. UE ocupă primul loc în lume în domeniul promovării noilor forme de energie şi al dezvoltării tehnologiilor mai slab poluante.

Aplicarea inovaţiilor în sectorul energic implică însă timp. Analiştii apreciază că trebuie continuată promovarea diversităţii în ceea ce priveşte tipurile de energie. Uniunea Europeană este chemată să creeze condiţiile pentru creşterea economică, pentru ocuparea forţei de muncă, o mai mare securitate în aprovizionare şi pentru o calitate mai bună a mediului înconjurător.

În Cartea Verde privind strategia europeană pentru o energie sigură, durabilă şi competitivă sunt identificate şase domenii de acţiune pentru a face faţă provocărilor cu care lumea modernă se confruntă.

Aspectele care trebuie avute în vedere sunt, în principal, următoarele:

1. Competitivitatea şi piaţa internă a energiei;

2. Diversificarea gamei de aprovizionare energetică;

3. Solidaritate;

4. Dezvoltare durabilă;

5. Inovaţie şi tehnologie;

6. Politică externă.
Elaborarea unei politici energetice europene presupune crearea unui cadru clar şi suplu. Atributul de suplu are în vedere necesitatea revizuirii periodice. Comisia Europeană a propus prezentarea periodică Consiliului UE şi Parlamentului European a unei analize strategice a politicii energetice a UE.

2. DOMENII PRIORITARE DE ACŢIUNE LA NIVEL COMUNITAR

2.1. Energia în slujba creşterii economice şi a ocupării forţei de muncă în Europa: realizarea de pieţe interne europene pentru electricitate şi gaze

O aprovizionare durabilă, competitivă şi sigură în domeniul energiei nu se va putea realiza în absenţa unei pieţe energetice deschise şi concurenţiale. Deschiderea pieţelor şi nu protecţionismul va permite Europei să se afirme şi să facă faţă adecvat provocărilor. O piaţă unică concurenţială ar permite scăderea preţurilor, îmbunătăţirea siguranţei în aprovizionare şi creşterea competitivităţii. Şi în privinţa mediului înconjurător ar exista efecte pozitive în măsura în care concurenţa ar impune utilizarea unor instalaţii slab poluante şi închiderea întreprinderilor cu randament energetic redus.

În privinţa deschiderii pieţelor energetice există apreciabile diferenţe de abordare între statele membre. Aceste diferenţe se referă în special la competenţele autorităţilor de reglementare, gradul de independenţă a gestionarilor reţelelor în raport cu activităţile concurenţiale, regulile care stau la baza exploatării reţelelor, la regimul de stocare a gazelor.

Analiştii apreciază că accentul va trebui pus pe cinci teme de interes:
a) O reţea europeană

Consumatorii au nevoie de o reţea europeană unică pentru ca o adevărată piaţă europeană de electricitate şi gaze să poată să se dezvolte. Acest obiectiv poate fi realizat punând în aplicare reglementări şi norme comune în domenii care sunt legate de schimburile transfrontaliere.

Instituirea unui cod de reţea europeană ar putea favoriza stabilirea unor condiţii armonizate de acces sau cel puţin a unor condiţii echivalente, ceea ce ar duce la norme comune pe probleme de reglementare în domeniu.

Într-o primă etapă, experţii acţionează pe bază regională, în special în privinţa autorităţilor de reglementare în domeniul energiei.

Comisia Europeană este chemată să analizeze:

· ceea ce trebuie întreprins în privinţa diferenţelor între competenţele echivalente existente şi independenţa autorităţilor naţionale de reglementare;

· dacă modurile de colaborare actuale între autorităţile naţionale de reglementare şi persoanele care gestionează reţele naţionale sunt satisfăcătoare sau dacă se impune o colaborare mai strânsă cu un reglementator energetic european pentru a aborda probleme transfrontaliere. Acest reglementator este abilitat să ia decizii cu privire la abordările comune. Un centru european pentru reţelele energetice ar putea grupa persoane care gestionează reţele în cadrul unui organism oficial care ar participa la elaborarea unui cod de reţea europeană;

b) Un plan prioritar de interconexiune

La Consiliul European de la Barcelona (2002) s-a manifestat preocuparea de a aduce nivelul minim de interconexiune între statele membre la valoarea de 10%. Interconexiunea este un mecanism esenţial pentru asigurarea solidarităţii.

Analiştii consideră necesară stimularea investiţiilor publice şi private în infrastructuri şi accelerarea procedurilor de autorizare. Cu cât interconectarea în cadrul reţelei europene este mai mare, cu atât este mai redusă necesitatea de a constitui capacităţi de rezervă şi, în consecinţă, costurile vor fi mai scăzute.

Comisia Europeană este chemată să stabilească măsuri individuale aplicabile fiecărui stat membru în parte. La nivel comunitar va fi identificată o nouă serie de măsuri comunitare, în special o mai bună utilizare a instrumentelor din reţeaua transeuropeană.

c) Investiţii în capacităţile de producţie

Uniunea Europeană va trebui să facă investiţii importante pe termen mediu şi lung  pentru  înlocuirea capacităţilor  de  producţie neperformante. 

Aceste investiţii vor avea în vedere capacităţile necesare pentru a face faţă unei astfel de sarcini. Pentru ca investiţiile să fie rapide şi durabile, piaţa energiei trebuie să funcţioneze şi să creeze condiţiile necesare în domeniul semnalelor de preţ, a stimulentelor, a stabilităţii reglementare şi de acces la resursele financiare.

d) Reguli de joc echitabile: importanţa separării activităţilor

Persistă diferenţe importante în gradul de separare a activităţilor de transport şi de distribuţie, precum şi în eficienţa acestei separări în raport cu activităţile concurenţiale. În practică, gradul de deschidere a pieţelor naţionale faţă de o concurenţă liberă şi echitabilă este inegal.

e) Întărirea competitivităţii industriei europene

Unul din cele mai importante obiective ale unei pieţe interne de energie este promovarea competitivităţii industriei din UE, favorizând creşterea economică şi ocuparea forţei de muncă. Politica în domeniul energiei trebuie să asigure un bun raport cost-beneficiu.

În vederea realizării acestor obiective, analiştii apreciază că trebuie asigurată o coordonare eficientă între Comisia Europeană, autorităţile naţionale de reglementare în domeniul energiei şi autorităţile naţionale care se ocupă de concurenţă.

2.2. Îmbunătăţirea siguranţei aprovizionării pe piaţa internă

Securitatea infrastructurilor energetice europene în raport cu riscurile reprezentate de atacurile teroriste sau de catastrofele naturale, precum şi riscurile politice, este un factor esenţial al previzibilităţii în domeniu. Dezvoltarea reţelelor electrice “inteligente”, gestionarea cererii şi producţia descentralizată de energie sunt posibile căi pentru rezolvarea problemelor legate de penurii neprevăzute.

Dintre iniţiativele preconizate, pot fi menţionate:

· crearea unui observator european pentru aprovizionarea energetică, care răspunde de supravegherea pieţei energetice în vederea detectării rapide a riscurilor;

· îmbunătăţirea securităţii reţelelor prin colaborare şi schimb de informaţii între cei responsabili cu gestionarea reţelelor de transport;

· în ceea ce priveşte securitatea infrastructurii, trebuie  analizate două aspecte: punerea la punct a unui mecanism pentru organizarea unei solidarităţi rapide şi a unei asistenţe reciproce în caz de dificultăţi întâmpinate de o ţară în privinţa infrastructurilor esenţiale şi norme sau măsuri comune care ar putea fi adoptate pentru protejarea infrastructurilor.
Piaţa petrolului fiind una mondială, întreruperile în aprovizionare, chiar pe plan local sau regional, implică un răspuns global. Analiştii apreciază că ar fi utilă elaborarea unei propuneri legislative, din partea Comisiei Europene, prin care să se prevadă publicarea cu regularitate a situaţiei stocurilor de petrol în UE.

Fiecare stat membru şi fiecare întreprindere îşi aleg propria gamă de aprovizionare energetică, dar alegerile influenţează securitatea energetică a vecinilor şi a Uniunii în ansamblu.

Analiza strategică a politicii energetice în Uniune ar asigura un cadru european clar pentru deciziile la nivel naţional în domeniul aprovizionării energetice.

În prezent, circa o treime din producţia de electricitate a Uniunii este asigurată de cărbune şi lignit. Schimbările climatice fac însă ca producţia de electricitate, având la bază aceste materii prime, să fie durabilă doar dacă este însoţită de utilizarea la nivelul Uniunii a tehnologiilor de retenţie a compuşilor cu efect de seră.

Analiza trebuie să conducă la o dezvoltare transparentă şi obiectivă privind rolul energiei nucleare şi utilizarea ei în Uniune. La nivel comunitar trebuie analizate costurile, avantajele şi dezavantajele utilizării energiei nucleare.

2.3. O abordare integrată în lupta împotriva schimbărilor climatice

Uniunea Europeană promovează iniţiative care urmăresc disocierea creşterii economice de consumul de energie. La baza acţiunilor stă o combinaţie de iniţiative legislative şi de programe în domeniul eficienţei energetice şi politici care încurajează concurenţa şi eficacitatea surselor regenerabile de energie. Se urmăreşte reducerea cu până la 50% a emisiilor de gaze cu efect de seră – prin raportare la nivelurile din anul 1990.

Cele două priorităţi: sporirea eficienţei energetice şi utilizarea în mai mare măsură a surselor regenerabile contribuie atât la întărirea securităţii în aprovizionarea cu energie, cât şi la limitarea dependenţei UE de importurile de energie. O asemenea politică în domeniul energiei ar permite şi crearea de noi locuri de muncă, calitativ superioare, pe teritoriul Uniunii.

Sistemul comunitar de schimb de cote de emisie reprezintă un cadru suplu şi sustenabil din punct de vedere economic pentru a promova producerea de energie, cu respectarea mai accentuată a mediului înconjurător.

O politică activă în domeniul eficacităţii energetice, conform aprecierii forurilor europene, urmăreşte realizarea unor investiţii cu costuri scăzute, pentru a reduce risipa de energie, ceea ce se traduce în creşterea calităţii vieţii. Instrumentele care se bazează pe mecanismele de piaţă – de exemplu, cadrul comunitar pentru impozitarea energiei – îşi pot dovedi eficienţa.

În Cartea Verde privind eficienţa energetică
 se subliniază faptul că UE ar putea reduce consumul de energie cu 20%, reprezentând o economie de 60 miliarde de euro şi posibilitatea de a crea circa 1 milion de noi locuri de muncă în sectoarele avute în vedere prin aplicarea politicii energetice.

 Un instrument util este politica de coeziune în UE, în care obiectivele care vin în sprijinul eficacităţii energetice sunt legate de extinderea utilizării surselor energetice refolosibile şi de substituţie precum şi investiţiile în reţele de energie.

Comisia Europeană cheamă statele membre ca la pregătirea cadrului strategic naţional de referinţă şi a programelor operaţionale pentru perioada 2007-2013, să utilizeze deschiderile oferite de politica de coeziune.

Rolul factorului naţional în realizarea obiectivelor stabilite este indiscutabil hotărâtor, dar şi Uniunea, prin elaborarea în anul 2006 a unui Plan de acţiune privind eficacitatea energetică
, a propus măsuri concrete pentru realizarea obiectivului de reducere cu 20% a consumului de energie până în anul 2020.

Dintre măsurile avute în vedere, pot fi menţionate:

· campanii de durată în favoarea eficacităţii energetice, în special în construcţia clădirilor;

· preocuparea constantă pentru eficienţă energetică în transporturi;

· punerea în aplicare a unor instrumente financiare pentru a stimula băncile comerciale să investească în proiecte vizând întărirea eficacităţii energetice şi în societăţi oferind servicii din domeniul energetic;

· un sistem paneuropean de “certificate albe” care să permită întreprinderilor care nu depăşesc normele minime în domeniul eficienţei energetice să “vândă creditele” lor altora care nu respectă în totalitate aceste  norme;

· un interes sporit pentru etalonarea şi evidenenţierea performanţelor energetice ale principalelor produse consumtoare de energie.

Uniunea Europeană este chemată să propună adoptarea unui acord internaţional privind eficacitatea energetică.

2.4. Accentuarea utilizării surselor regenerabile

Începând cu anul 1990, Uniunea Europeană este preocupată să pună în practică măsurile care să permită realizarea obiectivului de a ocupa primul loc pe plan mondial în domeniul utilizării surselor regenerabile. Uniunea dispune de o capacitate instalată de producere a energiei eoliene echivalentă cu producţia a 50 de centrale pe cărbune. La nivel comunitar, piaţa surselor regenerabile de energie reprezintă o cifră anuală de afaceri de 15 miliarde de euro şi asigură 300.000 de locuri de muncă. Preţul produselor energetice din surse regenerabile trebuie să devină concurenţial cu cel rezultat din utilizarea combustibililor fosili.

În anul 2001, UE a stabilit că, în perspectiva anului 2010, procentul de electricitate produsă prin utilizarea surselor regenerabile trebuie să ajungă la 21%. De asemenea, în anul 2003, s-a hotărât ca minimum 5,75% din consumul de benzină şi gaz petrolier să fie asigurat până în anul 2010 de biocarburanţi.

Sursele regenerabile ocupă deja locul trei în producţia de electricitate – după cărbune şi gaze.

Comisia Europeană a întocmit o foaie de parcurs
 privind sursele regenerabile de energie. Dintre elementele esenţiale ale acesteia, pot fi menţionate:
· un program activ de măsuri specifice pentru a asigura realizarea obiectivelor;
· creionarea obiectivelor generale şi speciale care urmează să fie stabilite după anul 2010 pentru a asigura industriei şi investitorilor garanţii pe termen lung. Obiectivele generale pot fi completate de obiective operaţionale extinse în domeniul electricităţii şi carburanţilor;
· o nouă directivă comunitară privind instalaţiile de încălzire şi de răcire care să completeze cadrul comunitar referitor la economiile de energie;
· un plan detaliat pe termen scurt, mediu şi lung pentru a reduce dependenţa UE faţă de importurile de petrol. Planul va trebui să fie o continuare a actualului plan de acţiune în domeniul biomasei
 şi a strategiei în domeniul biocarburanţilor
;
· iniţiative de cercetare şi aplicare comercială vizând stimularea utilizării surselor de energie “curată” şi regenerabilă şi afirmarea lor pe piaţă.

2.5. Un plan european pentru tehnologii energetice strategice

Al 7-lea Program-cadru de cercetare are în vedere o gamă largă de tehnologii: pentru sursele regenerabile de energie, pentru instalaţiile de captare a carbonului, utilizarea unor biocarburanţi cu eficienţă economică, introducerea  unor noi “vectori energetici” precum hidrogenul, utilizarea energiei astfel încât mediul înconjurător să fie cât mai puţin “agresat” şi generarea, eficientă economic, a energiei pe bază de fuziune.

Pentru a pune în practică prevederile planului strategic pentru tehnologiile energetice trebuie asigurate resurse financiare suficiente.

A fost propusă înfiinţarea unui Institut european pentru tehnologie.

Planul de acţiune trebuie să permită evitarea paralelismelor şi recentrarea cercetării pe obiectivele stabilite la nivel comunitar. Platformele tehnologice europene sunt orientate de industrie promovând biocarburanţii, hidrogenul, conversia fotovoltaică şi reţelele de energie.

Proiectul pe termen lung ITER
 şi iniţiativa “Generaţia IV” urmăresc construcţia unor reactori mai siguri şi durabili în exploatare.

Programul intitulat “Energie inteligentă – Europa” a conceput până la finele anului 2006, instrumentele şi mecanismele necesare pentru depăşirea obstacolelor, care nu sunt de natură tehnică, din calea noilor tehnologii energetice eficiente.

Programul a avut drept bază legală Decizia 1230/2003/CE, prin care a fost prevăzut un program multianual pentru acţiunile din domeniul energiei.

Structura programului a constat în patru domenii de acţiune:

1. Domeniul SAVE care a vizat îmbunătăţirea eficacităţii energetice şi utilizarea raţională a energiei – în special în domeniul construcţiilor şi industriei;

2. Domeniul ALTENER care a avut în vedere promovarea noilor forme de energie;

3. Domeniul STEER prin care au fost sprijinite iniţiativele care se referă la aspectele energetice din transporturi şi diversificarea carburanţilor;

4. Domeniul COPENER care a urmărit susţinerea iniţiativelor privind promovarea energiei refolosibile şi a eficacităţii energetice în ţări în curs de dezvoltare.
O abordare coordonată a problemelor energetice ar permite includerea unui anumit număr de obiective şi de instrumente-cheie:
· o politică clară pentru securitatea şi diversificarea aprovizionării cu energie;
· parteneriate energetice cu producători, cu ţările de tranzit şi cu alţi actori internaţionali.

Dimensiunea externă a politicii în domeniul energiei presupune:

a) Dialogul cu marii producători şi furnizori de energie

Uniunea Europeană întreţine relaţii cu marii furnizori internaţionali de energie precum OPEC şi Consiliul de cooperare al Golfului. În ceea ce priveşte Rusia, cel mai important furnizor de energie pentru UE se impune elaborarea unei politici energetice comune care să aducă elemente noi în parteneriatul UE-Rusia în domeniul energetic. Un parteneriat veritabil ar asigura previzibilitate, stimulând investiţiile pe termen lung, permiţând un acces echitabil pe pieţele de energie şi la infrastructuri, în special accesul terţilor la oleoducte şi gazoducte.

Analiştii consideră că trebuie intensificate eforturile, în cadrul G8, pentru a grăbi ratificarea de către Rusia a Cartei energiei şi încheierea negocierilor referitor la protocolul privind tranzitul.

b) Înfiinţarea unei comunităţi paneuropene de energie

În conformitate cu politica europeană de vecinătate, UE este preocupată de extinderea pieţei de energie la vecinii săi, apropiindu-i pe aceştia progresiv de piaţa internă a UE. Transpunerea în practică a unui “spaţiu comun de reglementare” implică stabilirea de reglementări comune în domeniul comerţului, al tranzitului produselor energetice şi mediului înconjurător, precum şi al armonizării şi integrării pieţelor. În felul acesta va fi creată o piaţă previzibilă şi transparentă, capabilă să stimuleze investiţiile şi creşterea economică, favorizând siguranţa în aprovizionare, atât în Uniune, cât şi în ţările vecine. Dialogul politic, relaţiile comerciale şi instrumentele financiare comunitare pot fi dezvoltate în continuare, existând posibilitatea încheierii unor noi acorduri sau a prezentării unor noi iniţiative.

Se preconizează crearea unei comunităţi paneuropene a energiei, pe baza Tratatului instituind comunitatea energetică cu partenerii din Europa de Sud-Est, prin dezvoltarea pieţei de electricitate UE – Maghreb şi a pieţei gazelor UE-Mashrek. Partenerii strategiei, precum Turcia şi Ucraina trebuie încurajaţi să adere la Tratatul instituind comunitatea energetică din Europa de Sud-Est. Ţările din vecinătatea Mării Caspice şi a Meditereanei reprezintă importanţi furnizori de gaze, dar şi ţări de tranzit. Creşterea importanţei Algeriei în exporturile de gaze face necesară instituirea unui parteneriat energetic specific.

Analiştii recomandă încurajarea eforturilor Norvegiei în vederea dezvoltării durabile a resurselor în nordul Europei.

Acest cadru ar putea oferi condiţii clare pentru promovarea utilizării pe termen lung a investiţiilor comunitare prin intermediul reţelelor transeuropene de energie şi prin extinderea lor la terţe ţări, maximizând impactul în termeni de siguranţă energetică. Aceasta este deosebit de important pentru noul instrument de vecinătate şi pentru finanţarea de către BEI şi BERD.

Experienţele recente în domeniul petrolului şi gazelor au demonstrat necesitatea reacţiei din partea UE, reacţie rapidă şi coordonată la aceste crize energetice. În prezent, UE nu dispune de instrumente oficiale pentru aprovizionarea energetică provenind din terţe ţări. Se impune deci crearea unui nou instrument pentru a face faţă situaţiilor de urgenţă în domeniul aprovizionării. S-ar putea introduce un mecanism de supraveghere capabil să declanşeze o alertare precoce şi să întărească capacitatea de răspuns în caz de criză energetică.

La nivel politic, o politică externă europeană comună în domeniul energiei va permite o mai bună integrare a obiectivelor energetice în cadrul unor relaţii extinse cu ţările terţe. 

Analiştii consideră că trebuie pus accent pe schimbările climatice, pe eficienţa energetică, pe sursele refolosibile, cercetarea şi dezvoltarea noilor tehnologii, tendinţele în materie de acces la piaţa mondială şi de investiţii la nivel mondial. Aceiaşi analişti apreciază că trebuie continuate eforturile pentru lărgirea ariei geografice a sistemului comunitar de schimb de cote de emisie. Uniunea este chemată să militeze pentru adoptarea unui acord internaţional privind eficienţa energetică. Se impune accentuarea cooperării tehnologice, în special cu alte ţări consumatoare de energie.

Conform aprecierii analiştilor se impune o mai bună utilizare a instrumentelor de politică comercială pentru a promova obiective precum tranzitul nediscriminatoriu al energiei şi crearea unui climat investiţional mai sigur.

Accesul la sursele de energie este esenţial pentru ţările în curs de dezvoltare. Africa sahariană are cel mai slab acces la serviciile energetice moderne – în timp ce numai 7% din potenţialul hidroenergetic al Africii este utilizat.

La Consiliul European de primăvară (2006), printre măsurile prioritare au fost menţioante:
· elaborarea unor instrumente de analiză şi de punere în practică care să permită UE o viziune comună, pe termen lung, în materie de cerere şi ofertă;
· acordarea de prioritate problemelor energetice în cadrul bugetar comunitar alocate cercetării şi dezvoltării;
· evaluarea contribuţiei fiecărei surse de energie în parte la asigurarea sigranţei în aprovizionare;
· urmărirea transpunerii în practică, în mod transparent, a legislaţiei existente;
· accentuarea utilizării surselor refolosibile, în perspectiva anului 2010;
· îmbunătăţirea gestionării cererii de energie;
· stabilirea unor planuri anuale de acţiune, în domeniul eficienţei energetice, elaborate la nivel naţional. Planurile de acţiune urmează să identifice măsurile care urmează să fie întreprinse la nivel naţional, regional şi local.

 O politică de eficienţă energetică la nivelul UE ar aduce o contribuţie importantă în termeni de competitivitate şi de ocupare a forţei de muncă
, obiective centrale ale Agendei de la Lisabona.

� COM (2006) 105 final


� COM (2005) 215 final


� COM (2006) 545 final


� COM (2006) 848 final


� COM (2005) 628 final


� COM (2006) 34 final


� Proiect lansat în 1986 pe baza propunerii fostei Uniuni Sovietice de construire a unei noi generaţii de reactoare. Proiectul recunoaşte cei patru principali parteneri şi programului “Fuziune”: Europa, Japonia, Rusia şi SUA, la care se asociază Canada


� COM (2005) 265 final

